टाइम8बर’ देस्कनिफ्राय- बिमा राव थाबालासो हारि थागोन आरो हारि थाब्लासो बयजोबो सिनाय जागोन। जाय सुबुंहा बिमा राव गैया बि सुबुंहा सिनायथि गोयै बादि। बुहुमाव सासे सुबुं महरै थांनानै थानो जोबोर गोरलै, नाथाय मोनसे हारिनि सुबुं महरै थांनानै थानोब्ला जोबोर गोब्राब । मानोना बे बुहुमाव सासे सुबुं महरै थांनानै थानोब्ला सोलिनो हानाय जायखि जाया मोनसे रावखौ रायज्लायनाय आरो जायखि जाया हारिनि सासे आइजोखौ जुलि लाब्लानो जायो । गावनि नाजानायजों जेरैखि जाया जिउ खांनो थाखाय मोनसे साख्रि नागिरनानै लानाय आरो गंसे समायना न’ गंसे थाब्लानो जायो । बिनि उनाव गावनि गथ’खौ जायखि जाया मोनसे मोजां फरायसालियाव मुं थिसनब्लानो जायो। बिदि खालामनानै बे बुहुमाव सासे सुबुं महरै थांनानै थानो जोबोर गोरलैथार। नाथाय सासे सुबुङा जुदि माबेबा मोनसे हारिनि सुबुं महरै थांनानै थानो गोनांब्ला जोबोर गोब्राब। । मानोना जुदि बर’ सुबुं महरै सिनायथि होनांगौब्ला बर’ राव रायज्लायनांगोन, गामसा-आर’नाइ-दखना बायदि गाननाय-जोमनायफोरखौ दिन्थिनांगोन आरो बर’ हारिनि खान्थिफोरखौ मानिनानै सोलिनांगोन । बिदियै दिन्थिनायजोंसो गावनि हारिखौ सिनायथि होनो नांगोन। अब्लासो गावखौ गावनि हारिनि सुबुं महरै सिनायथि होनो हागोन। गावनि बिमा रावनि अनगायै गोदैसिन राव बे बुहुमाव गुबुन राव जेरावबो मोना। बि बिमा रावखौ संरैखा खालामनो थाखाय 1999 मायथायावनो इउनेस्क’आ बुहुमनां बिमा राव सान हिसाबै 21 फेब्रुवारी सानखौ फोसावदों। बै समनिफ्राय गोबां हादरा फालिबोबाय थादोंमोनब्लाबो 2002 मायथायावसो राष्ट्र संघआ बे बिमा राव सान फालिथायनि सायाव गनायथि हादोंमोन । बे बिमा राव सान फालिनायनि आसोल थांखियानो जाबाय बुहुमाव सोलिबाय थानाय रावफोरखौ संरैखा खालामनानै लाखिनाय आरो जौगा होनायनि थाखाय खामानि मावनाय। दा रावनि जौगानाय आरो गोसार होनायनिख्रुइ रावखौ संरैखा खालामनाय खामानियासो जोबोर गोनां खामानि जानानै फैदों। संरैखा राहा गोयैनि थाखाय लासै-लासै मोनसे रावनिफ्राय मोनसे रावआ बे बुहुमनिफ्राय गोमालांनो हमगासिनो दं। मिथिनो मोननाय बादिब्ला बुहुमाव मोनसे समाव लाख राव दंमोन आरो रोजा-रोजा हारि-हारिसाफोरनि खुगायाव खोनानो मोनोमोन । बिदिनो गावजों गाव रायज्लायनानै रावआ थांनानै दंमोन। नाथाय आथिखालारि, बलाइजेसन जानायनि जाहोनाव सुबुं समाजाव सोलोंथाइ आरो खान्थिफोरा सोलाय-सोल’ जानायनि थाखाय रावफोरा बाहाय जायै जादों । फिसा हारि-माहारिनि रावफोरा बाहाय जाथावै जानो हमबाय। गोबां जाहोननि थाखाय सोरखारि भाबै गनाय जानाय आरो गोबां बाहाय जानाय रावखौ फिसा हारि-माहारिनि सुबुंफोरा बुंनो सोलोंनाय आरो बाहायनो नारसिननायनि थाखाय गोबां रावआ गोमालांदों। बै हारि-माहारिनि गथ’-गथायफोरा गावनि बिमा रावखौ रायज्लायनायनिफ्राय जानगाराव थानायनि थाखाय गावनि बिमा रावखौ रायज्लायनो रोङै जाबाय। बिदिनो जोंनि बर’ हारिनि गेजेरावबो गोबां सुबुंफोर दं। दा गावनि बिमा रावखौ खम रायज्लायग्रा रायजोफोरनि गेजेराव अरुणाचल प्रदेश, त्रिपुरा, मणिपुर बायदि रायजोफोरा दं। बिफोर रायजोयाव बिमा राव बुंग्रा सुबुंफोरा खमायनो हमदों। बैसोगोरा सुबुंफोरा थैनायनि थाखाय बिमा राव बुंग्राफोरा बाङाइ जाबाय। मिथिनाय बादिब्ला बुहुमाव दासान्दै स्नि रोजासोल’ रावआ बाहाय जागासिनो दं। बिनि 40 जौखोन्दो रावआ खैफोदाव दं होननानै मिथिनाय जादों। बुहुमाव मोन 2,895 राव दं जाय रावनि बुंग्राया से रोजानिबो बाङाइ। बिदिनो भारत हादराव मोन 121 राव दं, जाय राव बुंग्रा सुबुंनि अनजिमाया जि रोजानि बाङाइ होननानै मिथिनाय जादों। भारत हादरनि गोबां रोजा रावनि गेजेराव 22 रावआल’ भारत संबिजिदनि 8थि फारिलायजों गनाय जानाय। दा भारत हादरनि गोबां रावआ संबिजिदनि 8थि फारिलायाव गनाय जायाबाबो बिफोर बादि गोमालांनो नागिरनाय रावखौ संरैखा खालामनायजों लोगोसे गोसार होनायनि राहा लानांगौ जानानै फैदों। जुदि संरैखा एबा गोसार होयाब्ला बिफोर रावआ गोमालांनो हागौखौ साननो हायो। बिनिखायनो मोनसे रावआ थांनानै थायोब्ला हारि मोनसेयाबो थांनानै थागोन, बे बाथ्राखौ नोजोर होनानै गोमानो नागिरनाय रावखौ फोथांनानै लाखिनो सोरखारा राहा लानांगोन। बे थारदि बर’ रावआ बुहुमनिफ्राय गोमानो नागिरनायनिफ्राय थांखांफिननाय मोनसे राव। थेवबो बे रावआ रैखाथि नङा । बिनिखायनो बि रावखौ जों बर’ हारिनि सुबुंफोरानो जेरावखि थाया मानो गावजों गाव रायज्लायनानै फोथांनानै लाखिनांगोन । नङाब्ला मोनसे समनि बुहुमदांखा संस्कृत रावआ दा समाव लिरनाय महरावल’ थानाय बादि जायोब्ला हारिया सिनाय जानाय नङा। बेखौ बुंथारनांगोनदि बर’ सुबुंफोरा मेल-मिथिंफोराव राजखान्थिनि मुलाम्फानि थाखाय गुबुननि रावजोंल’ हब्रा-हब्रा बिबुंथि लाखिनाया मोजां लैखोन नङा। बिनिखायनो गावनि बर’ रावखौ फोथांनानै लाखिनोब्ला गासैबो बर’ सुबुंफोरा मा राजखान्थि दैदेनगिरि-मावथि, मा फालांगिरि, मा साख्रि आवला बयबो बर’ सुबुंफोरानो रायज्लायनानै बर’ रावखौ फोथांनानै लाखिनांगोन। अब्लासो बे हारिया बुहुमाव थांनानै थागोन होननानै दाद बुंनो हागोन।